KIRJALLINEN KYSYMYS E-2882/01 esittäjä(t): Markus Ferber (PPE-DE) komissiolle. Tullikiintiön myöntäminen ruohonleikkuukoneiden moottoreiden tullivapaalle tuonnille.



Virallinen lehti nro 205 E , 29/08/2002 s. 0011 - 0012



KIRJALLINEN KYSYMYS E-2882/01 esittäjä(t): Markus Ferber (PPE-DE) komissiolle (22. lokakuuta 2001) Aihe: Tullikiintiön myöntäminen ruohonleikkuukoneiden moottoreiden tullivapaalle tuonnille Eurooppalaisilla ruohonleikkuukoneiden valmistajilla oli vuonna 2000 ja on vuonna 2001 tullikiintiö 1 200 000 moottorin tullivapaalle tuonnille valmistajaa kohti (tullikiintiönumero 09.2976). Komissio ei aio tehdä neuvostolle tullikiintiön myöntämistä koskevaa ehdotusta vuodeksi 2002, koska yksi jäsenvaltio, Italia, vastustaa sitä. Tämä kanta perustuu lausuntoon, jonka mukaan Torinossa toimivan, moottoreita valmistavan Fa. Tecumseh Europe -yrityksen moottorituotanto kattaa eurooppalaisten ruohonleikkuukoneiden valmistajien moottoreiden tarpeen. Omien tietojensa mukaan Tecumseh on myynyt tähän mennessä 900 000 moottoria. Määräpäivään 19. syyskuuta 2001 mennessä unionin ulkopuolisista maista oli tuotu 1 117 291 moottoria. Kokonaistarpeen lasketaan vuoden loppuun mennessä nousevan 2 400 000 kappaleeseen. Valmiita ruohonleikkuukoneita saa tuoda maahan tullivapaasti. Näin ollen eurooppalaiset ruohonleikkuukoneiden valmistajat joutuvat epäsuotuisaan kilpailuasemaan ellei moottoreiden tullivapaa tuonti ole mahdollista. 1. Mihin toimiin komissio aikoo ryhtyä estääkseen saksalaisille ruohonleikkuukoneiden valmistajille aiheutuvat haitat? 2. Mikä on komission kanta edellä esitetystä asiasta? Frederik Bolkesteinin komission puolesta antama vastaus (18. helmikuuta 2002) Komission hallinnoitavana on nykyisin 64 autonomista tariffikiintiötä ja 980 yksipuolista tullisuspensiota. Nämä kiintiöt ja suspensiot on avattu komission ehdotusten pohjalta neuvoston asetuksilla EY:n perustamissopimuksen 26 artiklan (ent. 28 artiklan) ja yksipuolisia tullisuspensioita ja autonomisia tariffikiintiöitä koskevan komission tiedonannon(1) mukaisesti. Tiedonannossa esitetään periaatteet, joita komissio tavallisesti noudattaa valmistellessaan ehdotusta yksipuolisen tullisuspension tai autonomisen tariffikiintiön hyväksymiseksi. 1. Huhtikuussa 2001 yksi jäsenvaltio ilmoitti vastustavansa ruohonleikkuukoneiden valmistajille myönnetyn sylinteritilavuudeltaan enintään 250 cm3 :n nelitahtipolttomoottoreita koskevan autonomisen tariffikiintiön nro 09.2976 uusimista. Perusteiksi jäsenvaltio ilmoitti, että yhteisössä toimivalle kyseisen tuotteen valmistajalle on aiheutunut suurta taloudellista vahinkoa vastaavien tuotteiden tullivapaan tuonnin vuoksi. Punnittuaan kyseisen jäsenvaltion esittämiä perusteluita ja todistelua tariffikiintiön uusimisen puolesta ja sitä vastaan komissio katsoi, että tariffikiintiön nro 09.2976 uusiminen ei ole yhteisön edun mukaista. Komission tiedonannossa esitettyjen periaatteiden mukaisesti komissio näin ollen katsoi, ettei neuvostolle ollut asianmukaista ehdottaa tariffikiintiön nro 09.2976 uusimista vuodeksi 2002. 2. Komissio katsoo, että yhteisen tullitariffin tullien soveltaminen on normaali toimintatapa tuotteita yhteisöön tuotaessa. Kaikkien näihin tulleihin autonomisten tullitariffien ja yksipuolisten tariffikiintiöiden muodossa tehtävien helpotusten on oltava poikkeuksia tähän sääntöön. Poikkeukset on niin muodoin rajoitettava tapauksiin, joissa yhteisön omien voimavarojen menetys ja tuonnista yhteisön teollisuudelle aiheutuvan kilpailun kasvu painavat vaa'assa vähemmän kuin yhteisön alueella harjoitettavan taloudellisen toiminnan mahdollinen stimulointi, tuotavia tavaroita käyttävän yrityksen kilpailukyvyn parantaminen ja erityisesti sen kapasiteetin kasvu työpaikkojen luomisessa, yrityksen rakenteen uudenaikaistamisessa jne. Koska komission käytettävissä olevista tiedoista ei voi päätellä, että tällaisia myönteisiä tuloksia olisi saatu aikaan sen jälkeen, kun kiintiö ensimmäisen kerran avattiin vuonna 2000, komissio on katsonut asianmukaiseksi palauttaa yhteisön tuotteita ja tuontituotteita käyttävien yritysten välisen kilpailutilanteen ennen tariffikiintiön avaamista vallinneelle tasolle. Komissio aikoo kuitenkin tarkistaa tilannearvionsa vuoden 2002 ensimmäisellä neljänneksellä. (1) EYVL C 128, 25.4.1998.